תל ברוך

שכונת תל ברוך היא שכונה בצפון-מזרח העיר תל אביב, שנוסדה ב-1947 ושוכנת בעברו הצפוני של נחל הירקון. השכונה נחלקת לשני חלקים: תל ברוך הישנה – חלקה הישן של תל ברוך מדרום לשדרות קק"ל היה לשכונה הראשונה שקמה מצפון לירקון. שטח השכונה נרכש בשנת 1942 והיא נקראת על שמו של מרדכי (מרקו) יוסף ברוך (1872–1899), פעיל ציוני שפעל באלג'יריה, בבולגריה, במצרים ובאיטליה. הקמת הבתים הראשונים החלה בשנת 1944 אך פיתוח השכונה התעכב והמתיישבים הראשונים בשכונה, יוצאי טורקיה ובולגריה, נושבו בה רק באוקטובר 1947 במימון קופת עליה. בשלב הראשון, הוקמו חמישים יחידות דיור. המשך בנייתה של השכונה מצפון לשדרות קק"ל החל בשנים 1949–1950, ובחלק זה נושבו עולים חדשים מבולגריה. בית הספר היסודי על שם המשורר יהודה אלחריזי נחנך בשכונה בשנת 1951. בשנת 1965 הוקם בית ספר לחינוך מיוחד בשכונה. בתחילת מלחמת ששת הימים, לפני פלישת צה"ל לשומרון, הופגזה תל ברוך באש תותחים מקלקיליה, אך לא היו נפגעים ונגרם רק נזק קל לכמה מבנים. תל ברוך צפון – החלק החדש של השכונה, אשר הקמתו החלה בסוף שנות ה-90. למעלה מ-70% מהבנייה בתל ברוך צפון היא בנייה רוויה של בנייני מגורים בני ארבע עד שמונה קומות, ושאר הבתים הם בתים פרטיים. מצויים בה המרכז המסחרי 'מיקדו סנטר' שבבעלות חברת גזית גלוב, בית ספר יסודי על שם נעמי שמר ופנימייה לילדים ממשפחות שאינן יכולות לגדלם באופן נורמטיבי. בתקופת המנדט שכן במקום מחנה צבאי. חלקה הצפוני של השכונה נקרא 'נווה גן' ונמצא בשטח המוניציפלי של רמת השרון, מה שהוביל לסכסוך גבולות לגבי עלות הפיתוח של הכבישים ושל התשתיות באזור. שני חלקי השכונה נחשבים יוקרתיים, ומשלבים שטחים נרחבים של גנים ציבוריים וחורשות, נוסף לטיפוח הנופי הקיים והמורגש. עם תושבי השכונה נמנים ראש עיריית תל אביב רון חולדאי ויו"ר מפלגת העבודה לשעבר, אבי גבאי. חוף תל ברוך נקרא על שם השכונה, אך למעשה הוא מרוחק ממנה כשלושה ק"מ, ובינו ובין השכונה חוצצות שכונות נוספות שנבנו מאוחר יותר. החוף נקרא כך משום שבשנות ה-50 היה שמו של הכביש שהוביל לחוף זה "כביש תל-ברוך" (כיום שדרות קק"ל), והחוף קיבל את שמו קודם להקמת השכונות האחרות. בשנת 1962 הוקם בחוף מתקן התפלת מי ים נסיוני בשיטת אלכסנדר זרחין. בשנת 1964 החלה הקמתו של שובר גלים בחוף במטרה ליצור רצועת חוף חולית רחבה. תוך כמה שנים נלכד חול בין שובר הגלים לחוף ונוצרה במקום לשונית חול (טומבולו, שרטום), אך מצפון ומדרום לשובר הצטמצם שטח החוף. אזור חוף תל ברוך נחרט בתודעה הישראלית כמוקד של זנות, וכיום עומד במרכזו של מאבק סביבתי נגד כוונות הפיתוח והבינוי ברכס של עיריית תל אביב-יפו (תוכנית תא/3700) ובעד הפיכתו לשמורת טבע עירוני. במקום גם פעלה במשך כמה שנים מסעדה גדולה שהוקמה ללא רישיון. בפסגת רכס הכורכר שמצפון לחוף תל ברוך נמצא תל רקית, שבו נמצאו שרידים של מחנות פרהיסטוריים משלהי התקופה הפלאוליתית העליונה וכן מהתרבות הכבארית של תחילת התקופה האפיפלאוליתית. במשך עשרות שנים השליך צה"ל תחמושת רבה שפג תוקפה לים, בעומק של יותר משלושים מטר, מול חוף תל ברוך. חלק מהתחמושת נפלט מדי פעם אל החוף. השכונה הסמוכה לחוף היא שכונת נופי ים. בין חוף תל ברוך לתחנת הכוח רדינג נבנתה טיילת כחלק מטיילת תל אביב. בפברואר 2021 הודיעה עיריית תל אביב שהיא מתכננת להרוס חלקים מחלקו העליון של מצוק החוף ולמגן את בסיסו בגדר גבוהה עשויה מסלעים. לטענת העירייה, פעולות אלו נחוצות כדי למנוע את התמוטטות המצוק וכדי להגן על השוהים בחוף. "טקסטיל", ספרה של אורלי קסטל-בלום שיצא לאור בשנת 2006, עוסק במשפחת גרובר המתגוררת בתל ברוך צפון. בין השאר מקיים הספר דיון סאטירי בשאלה מדוע נקראה השכונה בשם "תל ברוך צפון" ולא "קריית שאול דרום". "אמש", שירו של אביב גפן שיצא באלבום "זה רק אור הירח", מזכיר את תל ברוך במשפט "כבר חצי תל ברוך יודעים שאני יהודי", שמרמז על הזנות שמתרחשת שם. דני רכט, תל ברוך, באתר האנציקלופדיה העירונית "תל.אביב.פדיה" נתונים סטטיסטיים על רבעים ושכונות בתל אביב-יפו (2012), באתר עיריית תל אביב-יפו תל אביב-יפו העשור הראשון להתפתחות שכונות תל אביב שמעבר לירקון, 1947 – 1958 (ירון בלסלב, עיונים בתקומת ישראל, כרך 23, 2013 (עמודים 233–273) שכונה חדשה לעולי בולגריה מעבר לירקון, דבר, 10 באוקטובר 1947 נתן דונביץ, הבולגרים של תל־אביב, הארץ, 1 בדצמבר 1954 "תל ברוך" – שיכון ראשון מעבר לירקון, הצופה, 9 באוקטובר 1947 בי"ס למלאכה ובית נוער נחנכו בשכונת תל־ברוך, מעריב, 30 במאי 1965 סדרי הכוננות בת"א הוכיחו יעילותם בהפגזה הירדנית, דבר, 7 ביוני 1967 גיא ימין, ‏גזית-גלוב רכשה את מיקדו סנטר בשכונת תל-ברוך בצפון ת"א תמורת 58 מיליון ש', באתר גלובס, 13 בספטמבר 2005 אריאל רוזנברג, ‏פרויקט מיוחד: עושים סדר בשכונות הצפוניות של תל אביב, באתר גלובס, 13 ביולי 2009 רז סמולסקי, סיפור הפרברים, באתר הארץ, 17 ביולי 2008 רנית נחום-הלוי, רמת השרון תקים שכונה חדשה, השכנים מתל ברוך צפון יפוצו, באתר הארץ, 5 ביוני 2008 רנית נחום-הלוי, רז סמולסקי, גיא ליברמן, כאן גר ראש העירייה, באתר הארץ, 5 בנובמבר 2008 "מיתקן זרחין" לייצור מסחרי הראשון יופעל תוך חצי שנה באילת, הארץ, 2 באוקטובר 1962 שובר־גלים בחוף תל־ברוך, קול העם, 13 בפברואר 1964 זהבה דברת, ‏מפגינים מתבצרים על מנוף בסי אנד סאן נגד הבנייה על חופי ת"א, באתר גלובס, 23 באפריל 1998 יצחק דנון, ‏בעלי מסעדת "כחול" מבקשים לאפשר את המשך פעילותה, באתר גלובס, 25 בדצמבר 2002 חמודי חלאילה, לטיציה ברדה וגילי הלל, תל רקית: דוח סופי, חדשות ארכאולוגיות, גיליון 122 (2010), 2 ביולי 2010 עמירם אורן ורפי רגב, ארץ בחאקי: קרקע וביטחון בישראל, ירושלים, הוצאת כרמל, 2008, עמוד 441 צפריר רינת, תל אביב מתכננת להרוס חלקים ממצוק החוף בצפון העיר כדי למנוע התמוטטות, באתר הארץ, 7 בפברואר 2021 מילות השיר "אמש", באתר שירונט